Sebrsongo Bi Yão Yelle

Wẽnnaam goama da yeelame tɩ:

Dao a ye n da tar a kamb a yi. Tɩ yaoã yeel a ba: "M ba, bɩ y pʋɩ y paoongã n kõ maam m dẽnna; la ba wã weela a paoongã n kõ-ba." Sẽn yɩ bilf dẽ poore, yaoã wʋka a sẽn da tar fãa n tog sore, n kẽng tẽn-zãorgẽ, la bee a sãama a laoga fãa ne tʋʋm yoodo.

A sẽn dɩ fãa tɩ sɛ, kom kãseng n lʋɩ tẽngã al t'a na n sɩng n yãe naongo. T'a kẽng n tɩ nok tẽnga nin-yende, t'a soaba tʋma a pʋtẽ t'a tɩ gũud a kurkuya. A ra tʋllẽ lame n dɩ tɩ-biisa kurkuyã sẽn da rɩtã, a me pids a pʋga, la ned ba a ye ra pa kõt-a ye. T'a na n bao yam n kõ a menga la a yeel a sũurẽ: "Dakõap a wãn n tʋmd m ba nengẽ tɩ rɩɩb sekd-b n keldẽ tɩ mam yẽ be ka n kiid kom! M na n yikame n kẽng m ba nengẽ, la m na n tɩ yeel-b lame: 'M ba, m beega Wẽnde la m beega yãmba.' M pa le tog tɩ y bool-m tɩ y biig ye; bɩ y reeg-ma n tall-m wala y tʋʋm-tʋmd a yembre. La a yikame n dabd a ba nengẽ."

A sẽn waa n ket yɩɩga, a ba yãend-a lame, la a weoog kẽe-a lame; la a wudgame n tɩ yõk a biigã n mobg-a, n mok-a. Tɩ biiga yeel-a: "M ba, m ba, m beega Wẽnde la m beega yãmba; m pa le tog tɩ y bool-m tɩ y biig ye." La ba wã yeela a sõgen-kamba: "Bɩ y kẽng tao n tɩ wa ne fuug ninga sẽn yaa neer n yɩɩd fãa n wa yeelg-a la y kõ-a nug-bĩng t'a pid a nug-bila la neooda t'a widi. Wa-y ne nag-bil nobdga tɩ d kʋ. D segl rɩɩbo n maan kibsa. Ade, m biiga ra kiime la a le vʋʋgame; a ra menemame la d le yãee-a lame." Tɩ b na n sɩng n dɩ b rɩɩbo.

Dẽ tɩ bi-kãsenga ra bee pʋʋgẽ; a sẽn lɛɛg n wa kolg yiri, a wʋma yɩɩla la reem rãmde. T'a bool sõgen a ye n sok-a: "Yaa bõe?" Tɩ sõgna yeele: "Yãmb yao wã leb n waame la y ba sẽn le paam n yãend-a ne laafi b kɩtame tɩ b kʋ nag-bi-nobdga." La kẽema sűur puugame t'a zãgs t'a kõn kẽ zakẽ ye, t'a ba wã yii n yõk a sɛɛga. A leoka a ba: "Yaa al yʋʋm zãra la mam tʋmd y tʋʋma; mam nan pa tol n kɩɩs yãmb noor ye la y nan pa kõ maam bull a ye abada tɩ m deeg n maan kibs ne m zo-rãmb ye. La yãmb biig a to wã sẽn tɩ rɩ yãmb paoongã n sɛ, n lɛɛg n wa, yãmb kʋʋ nag-bi-nobdgã a yĩnga."

Tɩ ba wã yeele: "Foom, m biiga, fo bee ne maam daar fãa wɛ! La mam sẽn tar fãa, foo n so wɛ! La ra segdẽ lame tɩ d maan kibs la d kɩdem tɩ f yaoã ra kiime la a vʋʋgame, a ra menemame, la d le yãee-a lame!"

Sebtiise